
Voi l-ați ucis pe Eminescu... 
                          Mihai Prepeliță (19.10.1947) 
 
Motto: 
  ”E ascuns in fiecare secol din viața unui popor complesul de 
cugetari cari formează idealul lui cum în sâmburele de ghindă e 
cuprinsa ideea stejarului întreg. Și oare oamenii cei mari ai 
României nu-i vedem urmăriți cu toții, cu mai multă ori mai puțină 
claritate, de un vis al lor de aur, în esință același la toți și în toți 
timpii? 
  Crepuscului unui trecut aruncă prin întunericul secolelor razele lui 
cele mai frumoase și noi, aginții unei lumi viitoare, nu suntem 
decât reflesul său.”  Mihai Eminescu 
De-un secol și mai mult mă chinuiescu, 
Răpus de-un gând cumplit, mistuitor, 
Noi nu l-am meritat pe Eminescu - 
Un fiu al românescului popor... 
 
Din Bucovina vă vorbescu: 
Noi l-am iubit pe Eminescu, 
L-am ocrotit pe Eminescu 
Și l-am jelit pe Eminescu... 
 
De ani și ani tot plâng și mă crucescu, 
Stivit de presimțiri și de poveri... 
Noi nu l-am înțeles pe Eminescu, 
Preocupați de griji și de averi... 
 
Din Basarabia vorbescu: 
Noi l-am iubit pe Eminescu, 
L-am ocrotit pe Eminescu, 
Și l-am jelit pe Eminescu... 
 
 
Nu am speranță să mă mîntuiescu... 
Chiar voi, popor frumos, popor urât - 
Pe cel cinstit și drept, pe Eminescu 
Puterilor străinie l-ați pârât... 
 
Din Herța eu vă tot vorbescu: 
Noi l-am iubit pe Eminescu, 
L-am ocrotit pe Eminescu, 
Și l-am jelit pe Eminescu... 
 
Nu am puterea să destăinuiescu - 
A mea durere nu mai are leac... 
Pe soclu l-ați urcat pe Eminescu 
Dar de citit nu-l mai citiți de-un veac... 
 
Vai, Doamne, cum să-l întregescu?! 
Un neam străbun, un neam mișel... 
Ce l-a jertfit pe Eminescu, 
Precum ar junghia un miel... 
 
 
E purul adevăr, dumnezeiescu - 
El vă iubea și nu vă ignora... 
Pe cel mai drag poet, pe Eminescu, 
Voi l-ați numit cadavru-n debara... 
 
Mereu mă chinui și gândescu: 
Voi oameni răi, voi oameni buni - 
L-ați răstignit pe Eminescu 
Pe crucea casei de nebuni... 
 
Cad în genunchi, cu greu mă spovedescu... 
El s-a zidit de-a pururi în Cuvânt! 
Nici mort nu l-ați jelit pe Eminescu - 
Cu fața-n jos el zace în mormânt... 
 
Nu pot să nu afurisescu: 
Voi l-ați ucis pe Eminescu! 
Noi l-am ucis pe Eminescu... 
Eu l-am ucis pe Eminescu... 
                               București, 14-15 ianuarie 2013 
 
